CELEX: 52020PC0707
Language: da
Date: 2020-11-12
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Det Blandede EØS-Udvalg vedrørende en ændring af bilag IV (Energi) til EØS-aftalen [32017R2195 - Retningslinjer for balancering af elektricitet]

EUROPA-KOMMISSIONEN
            Bruxelles, den 12.11.2020
            COM(2020) 707 final
            2020/0317(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Det Blandede EØS-Udvalg vedrørende en ændring af bilag IV (Energi) til EØS-aftalen [32017R2195 - Retningslinjer for balancering af elektricitet]
            (EØS-relevant tekst)
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Udkastet til Det Blandede EØS-Udvalgs afgørelse (der er knyttet som bilag til forslaget til Rådets afgørelse) har til formål at ændre bilag IV (Energi) til EØS-aftalen med henblik på at indarbejde Kommissionens forordning (EU) 2017/2195 af 23. november 2017 om fastsættelse af retningslinjer for balancering af elektricitet
                     1
                   i EØS-aftalen.
               
               
                  I de netregler og retningslinjer for elektricitet, der er fastlagt på grundlag af den 3. energipakke, fastsættes de tekniske regler, der skal lette handelen inden for EU's indre marked for elektricitet. Et fuldt fungerende og indbyrdes sammenkoblet indre marked for energi er afgørende for målene vedrørende forsyningssikkerhed, fremme af konkurrenceevnen og sikring af, at alle forbrugere kan købe energi til overkommelige priser. Der er etableret betydelige elsammenkoblinger mellem Norge som en EØS-EFTA-stat og EU's medlemsstater. Det er derfor bydende nødvendigt, at de tekniske regler for handel inden for EU's indre marked for elektricitet udvides til at omfatte EØS for at sikre retlig ensartethed som grundlag for handel med elektricitet.
               
               
                  Ved Kommissionens forordning (EU) 2017/2195 fastlægges der detaljerede retningslinjer for balancering af elektricitet, herunder fælles principper for indkøb og afregning af frekvenskontrolreserver, reserver til frekvensgenoprettelse og erstatningsreserver samt en fælles metode til aktivering af reserver. Den finder anvendelse på alle transmissionssystem- og distributionssystemoperatører, tilsynsmyndigheder, Agenturet for Samarbejde mellem Energireguleringsmyndigheder (ACER) og det europæiske net af transmissionssystemoperatører (ENTSO-E) samt tredjeparter, som har fået delegeret eller overdraget ansvar, eller andre markedsdeltagere.
               
               
                  Tilpasningerne i vedlagte udkast til Det Blandede EØS-Udvalgs afgørelse er mere vidtgående, end hvad der kan anses for at være rent tekniske tilpasninger som omhandlet i Rådets forordning nr. 2894/94. Unionens holdning skal derfor fastlægges af Rådet.  
               
            
            
               •Sammenhæng med de gældende regler på samme område
            
            
               
                  Vedlagte udkast til Det Blandede EØS-Udvalgs afgørelse udvider den allerede eksisterende EU-politik til EØS-EFTA-staterne (Norge, Island og Liechtenstein).
               
            
            
               •Sammenhæng med Unionens politik på andre områder
            
            
               
                  Udvidelsen af den gældende EU-ret til at omfatte EØS/EFTA-landene ved indarbejdelse heraf i EØS-aftalen gennemføres i overensstemmelse med målene og principperne i aftalen, der har til formål at oprette et dynamisk og ensartet Europæisk Økonomisk Samarbejdsområde, som skal bygge på fælles regler og lige konkurrencevilkår.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Den lovgivning, der skal indarbejdes i EØS-aftalen, bygger på artikel 194 i traktaten om Den Europæiske Unions funktionsmåde.
               
            
            
               I henhold til artikel 1, stk. 3, i Rådets forordning (EF) nr. 2894/94
                  2
                om visse gennemførelsesbestemmelser til EØS-aftalen fastlægger Rådet på forslag af Kommissionen den holdning, som skal indtages på Unionens vegne til de afgørelser, som omhandles i nævnte stk. 3. 
            
            
               •Nærhedsprincippet (for områder, der ikke er omfattet af enekompetence) 
            
            
               
                  Forslaget er i overensstemmelse med nærhedsprincippet af følgende grund:
               
               
                  Formålet med dette forslag, nemlig at sikre ensartethed i det indre marked, kan ikke i tilstrækkelig grad opfyldes af medlemsstaterne, men kan bedre nås på EU-plan.
               
            
            
               •Proportionalitetsprincippet
            
         
         
            
               
                  I overensstemmelse med proportionalitetsprincippet går dette forslag ikke videre, end hvad der er nødvendigt for at nå målet.
               
            
            
               •Valg af retsakt
            
            
               
                  I henhold til artikel 98 i EØS-aftalen er reguleringsmidlet Det Blandede EØS-Udvalgs afgørelse. Det Blandede EØS-Udvalg skal sikre en effektiv gennemførelse og anvendelse af EØS-aftalen. Den træffer med henblik herpå afgørelser i de tilfælde, der fastsættes i EØS-aftalen.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant.
               
            
            
               4.VIRKNINGER FOR BUDGETTET
            
            
               
                  Indarbejdelsen af ovennævnte forordning i EØS-aftalen forventes ikke at få virkninger for budgettet.
               
            
            
               5.ANDRE FORHOLD
            
            
               •Nærmere redegørelse for de enkelte bestemmelser i forslaget
            
            
               
                  Tilpasning a — ikkeanvendelighed på Island og Liechtenstein
               
               
                  Da Islands transmissionssystem ikke er koblet sammen med andre transmissionssystemer, bør Kommissionens forordning (EU) 2017/2195 ikke finde anvendelse på Island. 
               
               
                  Kommissionens forordning (EU) 2017/2195 bør ikke finde anvendelse på Liechtenstein, da Liechtenstein på grund af sin beskedne størrelse og det begrænsede antal elkunder ikke har sit eget eltransmissionsnet.
               
               
                  Tilpasning b og betragtning 6 — følsomme oplysninger om elsystemet
               
               
                  Kommissionens forordning (EU) 2017/2195 indeholder bestemmelser om oplysningspligt over for det europæiske net af elektricitetstransmissionssystemoperatører (ENTSO-E) og Agenturet for Samarbejde mellem Energireguleringsmyndigheder (ACER). Tilpasning b gør det muligt for de respektive transmissionssystemoperatører (TSO'er) og tilsynsmyndigheder at udveksle sådanne oplysninger og beskytte dem.
               
               
                  Tilpasning c og betragtning 7 — henvisning til den norske TSO's, den udpegede elektricitetsmarkedsoperatørs (NEMO) og den nationale tilsynsmyndigheds ret til deltagelse i udviklingen og godkendelsen af vilkår, betingelser og metoder
               
               
                  Ved tilpasningen og den ovennævnte betragtning tilpasses relevante bestemmelser i artikel 4 i Kommissionens forordning (EU) 2017/2195 vedrørende relevante enheders ret til deltagelse i udarbejdelsen og godkendelsen af vilkår, betingelser og metoder til at omfatte Norge.
               
            
            
               2020/0317 (NLE)
            
            
               Forslag til
            
            
               RÅDETS AFGØRELSE
            
         
         
            
               om den holdning, der skal indtages på Den Europæiske Unions vegne i Det Blandede EØS-Udvalg vedrørende en ændring af bilag IV (Energi) til EØS-aftalen 
                  
                  [32017R2195 - Retningslinjer for balancering af elektricitet]
            
            
               (EØS-relevant tekst)
            
            
               RÅDET FOR DEN EUROPÆISKE UNION,
            
            
               under henvisning til traktaten om Den Europæiske Unions funktionsmåde, særlig artikel 194 sammenholdt med artikel 218, stk. 9,
            
            
               under henvisning til Rådets forordning (EF) nr. 2894/94 af 28. november 1994 om visse gennemførelsesbestemmelser til aftalen om Det Europæiske Økonomiske Samarbejdsområde
                  3
               , særlig artikel 1, stk. 3,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Aftalen om Det Europæiske Økonomiske Samarbejdsområde
                  4
                ("EØS-aftalen") trådte i kraft den 1. januar 1994.
            
            
               (2)I henhold til EØS-aftalens artikel 98 kan Det Blandede EØS-Udvalg træffe afgørelse om at ændre bl.a. bilag IV til EØS-aftalen.
            
            
               (3)Kommissionens forordning (EU) 2017/2195 af 23. november 2017 om fastsættelse af retningslinjer for balancering af elektricitet
                  5
                skal indarbejdes i EØS-aftalen.
            
            
               (4)Bilag IV til EØS-aftalen bør derfor ændres.
            
            
               (5)Den holdning, som Unionen skal indtage i Det Blandede EØS-Udvalg, bør derfor baseres på det udkast til afgørelse, der er knyttet til nærværende afgørelse —
            
            
               VEDTAGET DENNE AFGØRELSE: 
            
            
               Artikel 1
            
            
               Den holdning, som på Unionens vegne skal indtages i Det Blandede EØS-Udvalg til den foreslåede ændring af bilag IV (Energi) til EØS-aftalen, baseres på de udkast til Det Blandede EØS-Udvalgs afgørelse, der er knyttet til nærværende afgørelse.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 312 af 28.11.2017, s. 6.
               
               
                  
                     (2)
                  
                        EFT L 305 af 30.11.1994, s. 6.
               
               
                  
                     (3)
                  
                        EFT L 305 af 30.11.1994, s. 6.
               
               
                  
                     (4)
                  
                        EFT L 1 af 3.1.1994, s. 3.
               
               
                  
                     (5)
                  
                        EUT L 312 af 28.11.2017, s. 6.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 12.11.2020
            COM(2020) 707 final
            BILAG
            til
            forslag til RÅDETS AFGØRELSE
            om den holdning, der skal indtages på Den Europæiske Unions vegne i Det Blandede EØS-Udvalg vedrørende en ændring af bilag IV (Energi) til EØS-aftalen [32017R2195 - Retningslinjer for balancering af elektricitet]
            
               
         
         
            
               BILAG 
            
            
               DET BLANDEDE EØS-UDVALGS AFGØRELSE
            
            
               Nr. […]
            
            
               af […]
            
            
               om ændring af bilag IV (Energi) til EØS-aftalen
            
            
               DET BLANDEDE EØS-UDVALG HAR —
            
            
               under henvisning til aftalen om Det Europæiske Økonomiske Samarbejdsområde ("EØS-aftalen"), særlig artikel 98, og
            
            
               ud fra følgende betragtninger:
            
            
               (1)Kommissionens forordning (EU) 2017/2195 af 23. november 2017 om fastsættelse af retningslinjer for balancering af elektricitet
                  1
                skal indarbejdes i EØS-aftalen.
            
            
               (2)Kommissionens forordning (EU) 2017/2195 finder ikke anvendelse på transmissionssystemer på øer, der ikke er forbundet med andre transmissionssystemer via sammenkoblinger. 
            
            
               (3)Da Islands transmissionssystem ikke er koblet sammen med andre transmissionssystemer, bør Kommissionens forordning (EU) 2017/2195 ikke finde anvendelse på Island.
            
            
               (4)På grund af sin beskedne størrelse og det begrænsede antal elkunder har Liechtenstein ikke sit eget eltransmissionsnet. Kommissionens forordning (EU) 2017/2195 bør derfor ikke finde anvendelse på Liechtenstein. 
            
            
               (5)Henvisninger til transmissionssystemoperatører ("TSO'er"), tilsynsmyndigheder og interessenter bør forstås således, at de omfatter den TSO, de tilsynsmyndigheder og de interessenter, der repræsenterer Norge.
            
            
               (6)Når vilkår og metoder i fællesskab udvikles i henhold til Kommissionens forordning (EU) 2017/2195, er det afgørende, at alle nødvendige oplysninger fremsendes hurtigst muligt. Tæt samarbejde mellem TSO'er og tilsynsmyndigheder bør sikre, at følsomme oplysninger som f.eks. detaljerede oplysninger om koblingsstationer, den nøjagtige placering af underjordisk transmission, oplysninger om kontrolsystemer og detaljerede sårbarhedsanalyser, der kan anvendes til sabotage, effektivt beskyttes i forbindelse med udviklingen af vilkår, betingelser eller metoder. For at sikre en effektiv gennemførelse af denne forordning bør der etableres samme grad af samarbejde om udveksling af oplysninger og beskyttelse af følsomme oplysninger i samarbejdet med Norge.
            
            
               (7)Input fra alle de vigtigste interessenter i udviklingen af regionale eller EØS-dækkende vilkår, betingelser og metoder, der kan blive bindende gennem myndighedsgodkendelse, er af afgørende betydning for en effektiv lovgivningsmæssig ramme på tværs af grænserne. TSO'erne og andre interessenter bør derfor deltage i udarbejdelsen af forslag til vilkår, betingelser og metoder, jf. de forskellige bestemmelser i denne forordning. Den norske TSO bør navnlig deltage i beslutningsprocessen på samme måde som TSO'er, der repræsenterer en EU-medlemsstat. 
            
            
               (8)For forslag på regionalt plan eller EU-plan, hvor godkendelse af forslag fra TSO'er kræver en afgørelse fra mere end én tilsynsmyndighed, bør tilsynsmyndighederne konsultere og samarbejde tæt med henblik på at nå til enighed, inden tilsynsmyndighederne vedtager en afgørelse. Den norske tilsynsmyndighed bør inddrages i dette samarbejde. 
            
            
               (9)Da denne forordning er vedtaget på grundlag af Europa-Parlamentets og Rådets forordning (EF) nr. 714/2009 af 13. juli 2009 om betingelserne for netadgang i forbindelse med grænseoverskridende elektricitetsudveksling og om ophævelse af forordning (EF) nr. 1228/2003
                  2
               , er de tilpasningstekster, der er udarbejdet og vedtaget i Det Blandede EØS-Udvalgs afgørelse nr. 93/2017 af 5. maj 2017
                  3
                med henblik på gennemførelsen af forordning (EF) nr. 714/2009, særlig bestemmelserne i artikel 1, stk. 1 og stk. 5, om tilpasninger vedrørende den rolle Agenturet for Samarbejde mellem Energireguleringsmyndigheder spiller i EØS-sammenhæng, relevante for anvendelsen af denne forordning i EØS, navnlig artikel 5, stk. 6 og stk. 7.
            
            
               (10)Bilag IV til EØS-aftalen bør derfor ændres —
            
            
               VEDTAGET DENNE AFGØRELSE:
            
         
         
            
               Artikel 1
            
            
               Følgende indsættes efter punkt 51 (Kommissionens forordning (EU) 2017/1485) i bilag IV til EØS-aftalen:
            
            
               "52.32017 R 2195: Kommissionens forordning (EU) 2017/2195 af 23. november 2017 om fastsættelse af retningslinjer for balancering af elektricitet (EUT L 312 af 28.11.2017, s. 6).
            
            
               Forordningens bestemmelser gælder i forbindelse med aftalen med følgende tilpasninger: 
            
            
               (a)Denne forordning finder ikke anvendelse på Island og Liechtenstein.
            
            
               (b)Følgende tilføjes i artikel 11:
            
            
               "Aftaler mellem TSO'er og/eller tilsynsmyndigheder kan sikre, at fortrolige eller følsomme oplysninger beskyttes effektivt og bidrage til at sikre, at alle oplysninger, der er nødvendige for at udvikle de fælles vilkår, betingelser og metoder, fremsendes hurtigst muligt." 
            
            
               (c)I artikel 4:  
            
            
               i) Henvisningerne til "Unionens befolkning" i artikel 4, stk. 3, litra b), til "befolkningen i det berørte område" og til "befolkningen i de deltagende medlemsstater" i artikel 4, stk. 4, litra b), forstås som omfattende Norges befolkning, når det vurderes, om den relevante befolkningstærskel for opnåelse af kvalificeret flertal er opnået.
            
            
               ii) Henvisningerne til "regioner [...] sammensat af mere end fem medlemsstater" i artikel 4, stk. 4, og til "regioner bestående af højst fem medlemsstater" i artikel 4, stk. 5, forstås som "regioner sammensat af flere end fire EU-medlemsstater og Norge" eller "regioner bestående af fire EU-medlemsstater og Norge eller færre". 
            
            
               Artikel 2
            
            
               Den islandske og den norske udgave af forordning (EU) 2017/2195, der offentliggøres i Den Europæiske Unions Tidendes EØS-tillæg, er begge autentiske.
            
            
               Artikel 3
            
            
               Denne afgørelse træder i kraft den […], eller dagen efter, at den sidste meddelelse er indgivet til Det Blandede EØS-Udvalg, jf. EØS-aftalens artikel 103, stk. 1
                  4*, hvis denne dato falder senere.
            
            
               Artikel 4
            
            
               Denne afgørelse offentliggøres i Den Europæiske Unions Tidendes EØS-afsnit og EØS-tillæg.
            
            
               Udfærdiget i Bruxelles, den [...].
            
            
                  På Det Blandede EØS-Udvalgs vegne
            
            
                  [...]
            
            
                  Formand
            
         
         
            
            
            
                  [...]
            
            
                  Sekretærer for
            
            
                  Det Blandede EØS-Udvalg
            
         
         
            
                  
                     (1)
                  
                        EUT L 312 af 28.11.2017, s. 6.
               
               
                  
                     (2)
                  
                        EUT L 211 af 14.8.2009, s. 15.
               
               
                  
                     (3)
                  
                        EUT L 36 af 7.2.2019, s. 44.
               
               
                  
                     (4)
                  *
                        [Ingen forfatningsmæssige krav angivet.] [Forfatningsmæssige krav angivet.]